<classify> MKUTANO wa 15 wa Bunge la Bajeti unaendelea leo huku Watanzania hasa watumishi wa umma wakisubiri kusikia kama serikali itapandisha mishahara wakati bajeti ya Ofisi ya Rais, Utumishi na Utawala bora itakapowasilishwa keshokutwa.Suala la kupandishwa mishahara limekuwa likichukua nafasi kubwa pindi utumishi wanapowasilisha bajeti yao kila mwaka, lakini pia wabunge kupitia maswali yao bungeni, wamekuwa wakihoji sana juu ya suala hilo.Katika Mkutano wa 14, Waziri Mkuu Kassim Majaliwa wakati akijibu swali la papo hapo la Mbunge wa Mbozi, Paschal Haonga Chadema kuhusu nyongeza ya mishahara, alisema lengo la serikali ni kuhakikisha mtumishi wa umma ananufaika na tayari Tume ya Mishahara na Motisha imeshamaliza kazi iliyopewa na Rais John Magufuli na matokeo ya kazi yatawekwa wazi.Majaliwa alisema; Serikali haijakiuka sheria ya kutolipa mishahara. Serikali lazima iwe na mipango, ile ndani ya serikali lazima imnufaishe mtumishi au yeyote ambaye anapata stahiki hiyo.Nia ya serikali kwa watumishi ni njema na tutahakikisha kwamba wanapata mishahara, wanapata stahiki zao, wanalipwa madeni yanayozalishwa kutokana na utendaji kazi wao, hiyo ndio nia njema ya serikali na tunatekeleza.Ili kutambua nani anastahili kupata mshahara kiasi gani na kwa wakati gani, serikali tulianza na kuwatambua watumishi halali na hewa. Baadaye tulikuja kutambua watumishi wenye vyeti stahiki kufanya kazi hiyo kwa mujibu wa kanuni za utumishi wa umma.Mjaliwa alisema baada ya kukamilisha michakato hiyo miwili, Rais Magufuli aliunda Tume ya Mishahara na Motisha iliyopewa kazi ya kuangalia ulipaji wa mishahara kwa watumishi kwa lengo la kuondoa tofauti za mishahara zilizopo.Kwa hiyo niwahakikishie watumishi wote nchini, kwanza muendelee kuwa watulivu, lakini pili muendelee kuiamini serikali yetu lakini tatu, serikali inayo nia njema ya dhati kabisa kuhakikisha watumishi wote wanatendewa haki yao stahiki.Bajeti hiyo ya Ofisi ya Rais inayohusisha pia Tawala za Mikoa na Serikali za Mitaa itajadiliwa kwa siku nne na kuhitimishwa Aprili 15, mwaka huu.Kwa mujibu wa ratiba ya mkutano wa Bunge, leo wabunge wataendelea kujadili Mapitio na Mwelekeo wa Kazi za Serikali na Makadirio ya Mapato na Matumizi ya Fedha kwenye Ofisi ya Waziri Mkuu na Ofisi ya Bunge kwa mwaka 2019,2020 yaliyowasilishwa wiki iliyopita na Waziri Mkuu, Majaliwa.  <topic>: kitaifa 